Φ.Α.Σ. Πυρσός Γρεβενών

Ο **Φιλοπροοδευτικός Αθλητικός Σύλλογος Γρεβενών** «**Ο Πυρσός**» είναι ελληνικός ποδοσφαιρικός σύλλογος με έδρα τα Γρεβενά. Επίσημο έτος ίδρυσης του συλλόγου είναι το 1928, τα κύρια χρώματά του είναι το πράσινο και το άσπρο και έμβλημα του είναι ένας αναμμένος Πυρσός. Στο παρελθόν και εκτός του ποδοσφαιρικού τμήματος, διέθετε και άλλα αθλητικά αλλά και πολιτιστικά τμήματα. Έχει παρουσία στις εθνικές κατηγορίες, με πιο αξιοσημείωτες τις 2 παρουσίες του στην Β΄ Εθνική κατηγορία. Η ομάδα αγωνίζεται στο Δ.Α.Κ. Γρεβενών.

## Ιστορία
### Ίδρυση
Ο Πυρσός ιδρύθηκε το 1927 αλλά αναγνωρίστηκε από το πρωτοδικείο στα τέλη του 1927 ή στις αρχές του 1928. Το πρώτο συμβούλιο απαρτίζεται από τους: Πρόεδρο κ. Γκανέλα, ταμία κ. Κυπριτζή, γραμματέα κ. Κατσογιάννη, μέλη Μαργαρίτη Χρήστο, Φώλια Ιωάννη, Τσολάκη Μένιο και Μπιζιούρα Θωμά.

Το πρώτο του γήπεδο δημιουργείται με με επιχορήγηση του υπουργού Β. Ελλάδος κ. Ιασωνίδη, καλεσμένος του τότε Δημάρχου Γρεβενών Περικλή Λαδά. Παρότι απέκτησε γήπεδο,τον πρώτο του αγώνα τον πραγματοποιεί στην Σαμαρίνα,σε ένα πρόχειρα κατασκευασμένο γήπεδο.

Στην αρχή χρησιμοποιεί την ονομασία **Σύλλογος Νέων Γρεβενών ο Πυρσός** και αναπτύσσει αθλητική, κοινωνική, πολιτιστική και περιβαλλοντική δράση. Εκτός του ποδοσφαίρου αναπτύσσει και άλλα αθλήματα όπως στίβο, μπάσκετ, βόλλευ. Επίσης ίδρυσε λέσχη και βιβλιοθήκη νέων, μουσικό τμήμα και τμήμα προστασίας πράσινου.

Ο Πυρσός Γρεβενών ήταν από τους ιδρυτές συλλόγους της Ε.Π.Σ. Βορειοδυτικής Μακεδονίας που αποσπάστηκαν από την Ε.Π.Σ. Μακεδονίας. Κατέκτησε το πρωτάθλημα της περιόδου 1967-68 και συμμετείχε στο ερασιτεχνικό πρωτάθλημα ανόδου για την άνοδο στην Β΄ Εθνική κατηγορία, όπου αποκλείστηκε από τον προκριματικό γύρο. Το 1969 κατέκτησε ξανά το τοπικό πρωτάθλημα και συμμετείχε στο ερασιτεχνικό πρωτάθλημα ανόδου χωρίς επιτυχία. Το 1970 κατέκτησε για τρίτη συνεχόμενη φορά το τοπικό πρωτάθλημα και συμμετείχε ερασιτεχνικό πρωτάθλημα ανόδου. Τερμάτισε τη 2η θέση του 2ου ομίλου και συμμετείχε στους αγώνες μπαράζ δευτεραθλητών για την άνοδο, όπου ηττήθηκε από τον Φοίνικα Πολίχνης και έχασε την πολυπόθητη άνοδο για ακόμα μια φορά. Το 1971 κατέκτησε για τέταρτη φορά το τοπικό πρωτάθλημα και συμμετείχε εκ νέου στο ερασιτεχνικό πρωτάθλημα ανόδου. Τερμάτισε ξανά στη 2η θέση του 2ου ομίλου και συμμετείχε στους αγώνες μπαράζ δευτεραθλητών, όπου επικρατώντας αυτή τη φορά του Ορφέα Ελευθερούπολης κατάφερε να ανέβει στην Β΄ Εθνική κατηγορία.

Την περίοδο 1971–72 συμμετείχε για πρώτη φορά στην Β΄ Εθνική και τερμάτισε στην 12η θέση σε σύνολο 20 ομάδων του 3ου ομίλου με σύνολο 12 νίκες, 10 ισοπαλίες και 16 ήττες, κερδίζοντας την παραμονή στην κατηγορία. Την περίοδο 1972–73 τερμάτισε στην 18η θέση του 3ου ομίλου με σύνολο 10 νίκες, 13 ισοπαλίες και 15 ήττες και υποβιβάστηκε. Τα επόμενα χρόνια δημιουργεί νέα τμήματα όπως ορειβατικό, ποδηλατικό, χιονοδρομικό και κολυμβητικό.

Έπειτα την πτώση από την Β΄ Εθνική, στη συνέχεια αγωνίστηκε στα πρωταθλήματα της Ε.Π.Σ. Βορειοδυτικής Μακεδονίας. Το 1975 κατέκτησε το πρωτάθλημα του ομίλου του και συμμετείχε στο ερασιτεχνικό πρωτάθλημα ανόδου. Έφθασε πολύ κοντά στην επάνοδο του στην Β΄ Εθνική καθώς ισοβαθμώντας στον όμιλο του με τον Καμπανιακό, οδηγήθηκαν σε αγώνα μπαράζ μεταξύ τους, όπου ο Πυρσός ηττήθηκε στα πέναλτι και δεν ανέβηκε. Το 1976 κατέκτησε ξανά το πρωτάθλημα στον όμιλο του και συμμετείχε στο ερασιτεχνικό πρωτάθλημα ανόδου, χωρίς όμως επιτυχία. Την περίοδο 1977–78 αγωνίστηκε στη νεοσύστατη Εθνική ερασιτεχνική κατηγορία που αποτελούσε τον πρόδρομο της Γ΄ Εθνικής, αλλά δεν κατάφερε να παραμείνει στην κατηγορία και υποβιβάστηκε. Τις επόμενες χρονιές συμμετείχε στις τοπικές κατηγορίες.

Το 1981 κατακτά το τοπικό πρωτάθλημα και ανεβαίνει, δίνοντας αγώνα μπαράζ με τον Οδυσσέα Μαυροδενδρίου, προσωρινά στην επίσημη πλέον Γ΄ Εθνική κατηγορία, καθώς την περίοδο 1981–82 τερμάτισε στην 13η θέση και υποβιβάστηκε. Το 1983 ανέβηκε στην Δ΄ Εθνική. Την σύνθεση της ομάδας την περίοδο 1983–84 στην Δ΄ Εθνική αποτελούσαν: Δημόπουλος (τερματοφύλακας), Κωτούλας, Φωτόπουλος, Χαστάς, Κατσώνης, Πασαγιάννης, Καραμήτρος Ν., Κοτζαντίσογλου, Λόλας, Ρίζος, Καραμήτρος Α., Κλειτσινίκος, Μπατζάρας, Μπακαΐμης, Γεωργούλας, Τσιφόπουλος. Έπειτα από 3 χρονιές την περίοδο 1985–86 κατέκτησε το πρωτάθλημα και την επάνοδο στην Γ’ Εθνική. Την περίοδο 1986–87 τερμάτισε στην 16η θέση και υποβιβάστηκε και το 1987–88 τερματίζει στην 16η θέση της Δ΄ Εθνικής και υποβιβάζεται ξανά. Την περίοδο 1988–89 αγωνίστηκε στο πρωτάθλημα της Ε.Π.Σ. Γρεβενών, κατακτώντας παράλληλα το κύπελλο Ε.Π.Σ. Γρεβενών.

### Συγχώνευση και επαναδημιουργία
Το 1989 ο Πυρσός συγχωνεύτηκε με τον Α.Σ. Αγράμπελη και δημιούργησαν μια καινούρια ομάδα, τον Α.Ο. Γρεβενά. Αυτή η νέα ομάδα συμμετέχει τις επόμενες χρονιές στην Δ΄ Εθνική και στις 7 Νοεμβρίου 1993 ο Α.Ο. Γρεβενά μετονομάστηκε σε **Φ.Α.Σ. Πυρσός Γρεβενών**, επαναφέροντας έτσι τον ιστορικό σύλλογο. Το 1994 κατέκτησε το πρωτάθλημα της Ε.Π.Σ. Γρεβενών και ανέβηκε στην Δ΄ Εθνική κατηγορία. Το 1995 τερμάτισε στην 17η θέση και υποβιβάστηκε ξανά στα τοπικά, όπου συμμετείχε τα επόμενα χρόνια. Το 1996 απορρόφησε με τον Π.Α.Ο. Πυρσός και το 2000 κατέκτησε το πρωτάθλημα και συμμετείχε στο ερασιτεχνικό πρωτάθλημα ανόδου, μέσω του οποίου κατάφερε να επανέλθει στην Δ΄ Εθνική.

Την περίοδο 2000–01 τερματίζει στην 6η θέση. Το 2005 συγχωνεύεται με τον Ευκλείδη 2000 και το 2006 κατέκτησε το τοπικό πρωτάθλημα και ανέβηκε ξανά στην Δ΄ Εθνική. Την περίοδο 2006–07 τερμάτισε στην 5η θέση και την επόμενη περίοδο (2007–08) στέφθηκε πρωταθλητής του 3ου ομίλου, επιστρέφοντας στην Γ΄ Εθνική κατηγορία μετά από 21 χρόνια.

Έπειτα την άνοδο στην επαγγελματική πλέον Γ΄ Εθνική, δημιούργησε ΠΑΕ με μεγάλο μπάτζετ και πλήθος μεταγραφών και κάνει αισθητή την παρουσία του στην κατηγορία. Στο επαγγελματικό πρωτάθλημα της Γ΄ Εθνικής αγωνίστηκε τις περιόδους 2008–09 και 2009–10. Το καλοκαίρι του 2010 και ενώ είχε κερδίσει την παραμονή στην κατηγορία δεν υπέβαλε δήλωση συμμετοχής στο πρωτάθλημα στην Ένωση Επαγγελματικού Ποδοσφαίρου και υποβιβάστηκε μετά από έκτακτη συνεδρίαση του Δ.Σ. της ΕΕΠ στις 13 Αυγούστου 2010, στην Δ’ Εθνική.

Τις επόμενες σεζόν αγωνίζεται στην Δ΄ Εθνική, με μεγάλα οικονομικά προβλήματα. Την περίοδο 2010–11 τερμάτισε στην 5η θέση παλεύοντας μέχρι και για την πρώτη. Την περίοδο 2011–12 τερμάτισε στην 7η θέση σώζοντας την χρονιά με συνεχόμενες νίκες, ενώ υποβιβάζονταν 7 ομάδες του ομίλου. Την περίοδο 2012–13 αν και η ομάδα ξεκίνησε άσχημα με τρεις εντός έδρας ήττες, νίκησε 6 από τα 7 επόμενα εντός έδρας παιχνίδια (συν μία ισοπαλία με την πρωταθλήτρια ομάδα της Κοζάνης) και τερμάτισε άνετα έντεκα βαθμούς πάνω από την ζώνη του υποβιβασμού παίρνοντας και αυτή το εισιτήριο για τη νέα ερασιτεχνική Γ' Εθνική. 

Παρά τα οικονομικά προβλήματα ο Πυρσός δήλωσε συμμετοχή στο νεοσύστατο πρωτάθλημα της Γ' Εθνικής Ερασιτεχνικής με καινούρια διοίκηση. Την περίοδο 2013–14 σε ένα πολύ δύσκολο πρωτάθλημα και με 8 ομάδες του ομίλου να υποβιβάζονται, η ομάδα του Πυρσού τελικά κατάφερε να παραμείνει στην κατηγορία τερματίζοντας στην 6η θέση, έπειτα από ένα σερί κατά το τελευταίο τρίμηνο, ξεκινώντας την 21η αγωνιστική με την νίκη με 1-0 επί της πρωτοπόρου της βαθμολογίας και μετέπειτα πρωταθλήτριας ΑΕΛ. Η περίοδος 2014–15 παρότι ξεκίνησε με καλές προοπτικές και φιλοδοξίες δεν εξελίχθηκε ανάλογα. Ο Πυρσός ξεκίνησε πολύ άσχημα, ακολούθησαν οικονομικά προβλήματα και ήρθε η αποχώρηση της από το πρωτάθλημα της Γ΄ Εθνικής.

Την περίοδο 2015–16 συμμετέχει ξανά στο τοπικό με στόχο την αναδιοργάνωση και το 2017 κέρδισε το πρωτάθλημα και την άνοδο στην Γ΄ Εθνική. Ωστόσο, δεν δήλωσε συμμετοχή στο πρωτάθλημα της Γ΄ Εθνικής και συνέχισε να αγωνίζεται στις τοπικές κατηγορίες. Το 2018 τερμάτισε στην 3η θέση του πρωταθλήματος Ε.Π.Σ. Γρεβενών, ενώ αναδείχθηκε κυπελλούχος Ε.Π.Σ. Γρεβενών επικρατώντας με 1-0 της Α.Ε.Π. Βατολάκκου στον τελικό. Δεν έχει καταφέρει να επιστρέψει στις εθνικές κατηγορίες παρασυρόμενος από την γενική κατάπτωση του ποδοσφαίρου στα Γρεβενά και συνολικά στην Δυτική Μακεδονία. Περιορίζεται στην συμμετοχή στο πρωτάθλημα της Ε.Π.Σ. Γρεβενών χωρίς ούτε εκεί να διακρίνεται πλέον. 

## Τίτλοι - Διακρίσεις
*2 πρωταθλήματα Δ΄ Εθνικής: 1985–86, 2007–08.
*5 πρωταθλήματα Ε.Π.Σ. Γρεβενών: 1993–94, 1999–00, 2005–06, 2016–17, 2021–22
*11 κύπελλα Ε.Π.Σ. Γρεβενών: 1983–84, 1984–85, 1985–86, 1988–89, 1997–98, 2002–03, 2011–12, 2012–13, 2016–17, 2017–18, 2023–24.
*7 πρωταθλήματα Ε.Π.Σ. Βορειοδυτικής Μακεδονίας: 1967–68, 1968–69, 1969–70, 1970–71, 1974–75, 1975–76, 1980–81.
*1 κύπελλο Ε.Π.Σ. Βορειοδυτικής Μακεδονίας: 1981–82.
*Φιναλίστ κυπέλλου Ε.Π.Σ. Βορειοδυτικής Μακεδονίας: 1975–76.

## Παρουσία στα εθνικά πρωταθλήματα
*Στην Β΄ κατηγορία:

*Στην Γ΄ κατηγορία:

*Στην Δ΄ κατηγορία:

## Φίλαθλοι
Ο σύνδεσμος των οργανωμένων οπαδών του Πυρσού Γρεβενών ονομάζεται ***Σύνδεσμος Φίλων Πυρσού Γρεβενών «Biancoverde»***. Η Θύρα 2 του δημοτικού σταδίου Γρεβενών φιλοξενεί τους οργανωμένους οπαδούς του Πυρσού Γρεβενών.

## Παραπομπές


## Πηγές
* Η ΙΣΤΟΡΙΑ ΤΩΝ ΠΟΔΟΣΦΑΙΡΙΚΩΝ ΟΜΑΔΩΝ: Φιλοπροοδευτικός Αθλητικός Σύλλογος Γρεβενών Ο ΠΥΡΣΟΣ istoriaomadon.blogspot.com

## Εξωτερικοί σύνδεσμοι
* 

*
Κατηγορία:Αθλητικοί σύλλογοι Γρεβενών
Κατηγορία:Ιδρύσεις αθλητικών συλλόγων το 1928
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1928